אהרן כהן (פרופסור)

אהרון כהן (נולד ב-13 באוגוסט 1952) הוא חוקר התנהגות ארגונית וניהול משאבי אנוש ישראלי, פרופסור אמריטוס מן המניין בבית הספר למדעי המדינה באוניברסיטת חיפה.

== ביוגרפיה ==
נולד בחיפה להורים יוצאי רומניה ויוון. גדל בשכונת עין הים בעיר ולמד שם בבית הספר היסודי. את השכלתו התיכונית השלים בתיכון חדש בחיפה, אותו סיים בשנת 1970. שירת בצה"ל כחובש קרבי בשירות סדיר בין השנים 1970–1974, ובמילואים כחובש בתותחנים עד לגיל 50.

בשנת 1977 סיים לימודי תואר ראשון במדעי המדינה וסוציולוגיה באוניברסיטת חיפה, ולאחר מכן פנה ללימודי תואר שני בניהול משאבי אנוש בטכניון, אותם השלים בשנת 1982, ולימודי דוקטורט אותם סיים בשנת 1989 בפקולטה להנדסת תעשייה וניהול בטכניון.

עם הסמכתו כדוקטור הצטרף כמרצה לפקולטה למינהל באוניברסיטת לת'ברידג' שבקנדה, בה עבד במשך כשלוש שנים. בשנת 1992 הצטרף לחוג למדעי המדינה באוניברסיטת חיפה (שהפך בהמשך לבית הספר למדעי המדינה) כמרצה מן המניין, שם הוא פעיל כיום כפרופסור אמריטוס.

מתגורר בחיפה.

== פעילות אקדמית ==
תחומי המחקר של כהן מתמקדים בחקר התנהגויות לא נאותות בארגוני עבודה, ובחקר השפעתם של בעלי אישיות אפלה (נרקיסיסטים, פסיכופתים, מקיאבליסטים, וסדיסטים) על התנהגויות לא נאותות הן כלפי הארגון עצמו והן כלפי עמיתים בעבודה.

במהלך שנות עבודתו שימש כמרצה אורח בבית הספר למינהל באוניברסיטת אוסטרליה המערבית, באוניברסיטה הלאומית של סינגפור (בית הספר למינהל וארגון), במכון לחינוך וטכנולוגיה באוניברסיטת ברמן, באוניברסיטת ESADE בברצלונה (בית הספר למינהל עסקים), ובאוניברסיטת מונש במלבורן (המחלקה לפסיכולוגיה ארגונית).

== פרסומים ==
כהן פרסם חמישה ספרים ולמעלה מ-100 מאמרים ופרסומים אחרים בכתבי עת מדעיים שפיטים. ספרו הראשון התפרסם בשנת 2003 ועסק במחויבות בעולם העבודה.<ref></ref> ספר זה זכה לתהודה רבה בקהילה האקדמית ואוזכר למעלה מ-1,400 פעמים בעבודות מדעיות שונות.<ref></ref> ספרו האחרון יצא ב 2024 בהוצאת קיימברידג' יוניברסיטי פרס ועוסק בקשר בין אישיות אפלה (פסיכופתיה, נרקיסיזם, מקיאווליאניזם וסדיזם) לבין התנהגות לא נאותה ועבריינות ברשת החברתית המקוונת.

ספריו הנוספים עוסקים בהוגנות ארגונית, בקשר בין פוליטיקה ומינהל ובאישיות אפלה במקום העבודה והשפעתה על התנהגויות לא נאותות כלפי מקום העבודה וקולגות.

במחקר שפורסם בשנת 2019 ודירג את חוקרי האוניברסיטאות ברחבי העולם על פי פרסומיהם (6,880,389 חוקרים בסך הכל), נכלל פרופ' כהן בין 730 המדענים הישראלים אשר מהווים חלק מ-100,000 החוקרים הבכירים בעולם.

בשנת 2022 דורג כהן על ידי פורטל המחקר Research.com במקום ה-783 מבין חוקרי המנהל ומנהל העסקים בעולם ובמקום ה-2 בין חוקרי המנהל ומנהל העסקים בישראל.<ref></ref> מבין חוקרי הפסיכולוגיה דורג כהן במקום ה-36 בישראל ובמקום ה-4,631 בעולם.<ref></ref>

בשנת 2023 דורג כהן על ידי פורטל המחקר Research.com במקום ה-681 מבין חוקרי המנהל ומנהל העסקים בעולם ובמקום ה-3 בין חוקרי המנהל ומנהל העסקים בישראל.<ref name=":0"></ref> מבין חוקרי הפסיכולוגיה דורג כהן במקום ה-37 בישראל ובמקום ה-4,623 בעולם.<ref name=":1"></ref> בנוסף, בשנת 2023 קיבל כהן את פרס החוקר המוביל בישראל בתחום המנהל ומנהל העסקים.

בשנת 2024 דורג כהן על ידי פורטל המחקר Research.com במקום ה-703 מבין חוקרי המנהל ומנהל העסקים בעולם ובמקום ה-3 בין חוקרי המנהל ומנהל העסקים בישראל.<ref name=":0" /> מבין חוקרי הפסיכולוגיה דורג כהן במקום ה-33 בישראל ובמקום ה-4,303 בעולם.<ref name=":1" /> 

== ספריו ==
<div class="mw-content-ltr">
* Cohen A. The Cyber Predators: Dark Personality and Online Misconduct and Crime. Cambridge University Press; 2024.
* Cohen, A., Multiple Commitments in the Workplace - An Integrative Approach, New York: Taylor & Francis, 2003.
* Vigoda-Gadot, Eran. & Cohen, A. Citizenship and Management in Public Administration - Integrating Behavioral Theories and Managerial Thinking, Cheltenham: Edward Elgar Publishing, 2004.
* Cohen, A., Fairness in the Workplace - A Global Perspective, Hampshire: Palgrave Macmillan, 2015.
* Cohen, A., Counterproductive Work Behaviors - Understanding the Dark Side of Personalities in Organizational Life, New York: Taylor & Francis, 2018.
</div>

== ראו גם ==
* הפרעת אישיות נרקיסיסטית

== קישורים חיצוניים ==
* [https://sites.google.com/edu.haifa.ac.il/acohen/home?authuser=0 האתר של פרופסור אהרון כהן]

== הערות שוליים ==

קטגוריה:סגל אוניברסיטת חיפה: מדעי המדינה
קטגוריה:מדענים ישראלים
קטגוריה:חיפה: אישים
קטגוריה:בוגרי תיכון חדש (חיפה)
קטגוריה:בוגרי אוניברסיטת חיפה
קטגוריה:בעלי תואר דוקטור מהטכניון - מכון טכנולוגי לישראל
קטגוריה:אישים ממוצא יהודי-רומני
קטגוריה:ישראלים שנולדו ב-1952